Predkladacia správa

Návrh novely zákona, ktorým sa mení a dopĺňa zákon č. 507/2001 Z. z. o poštových službách sa predkladá v súlade s Plánom legislatívnych úloh vlády Slovenskej republiky na rok 2003.

V nadväznosti na plnenie úloh harmonizácie poštovej legislatívy SR s legislatívou Európskej únie, predovšetkým v súvislosti s transpozíciou Smernice Európskeho parlamentu a Rady 2002/39/ES z 10. júna 2002, ktorou sa dopĺňa smernica 97/67/ES z hľadiska ďalšej liberalizácie trhu poštových služieb Spoločenstva ako aj v nadväznosti na poznatky a návrhy regulátora a poštových podnikov bolo potrebné pristúpiť k novelizácii platného zákona o poštových službách a to tak z hľadiska potrieb Slovenskej republiky ako aj z hľadiska celoeurópskych záujmov. Navrhovaná právna úprava má za cieľ dosiahnutie plnej kompatibility s právom Európskej únie (EÚ) upravujúcim oblasť poštových služieb. 

Smernica 2002/39/ES stanovuje hmotnostné a cenové limity pre vyhradené služby s tým, že najmenej do konca roku 2008 bude existovať tzv. poštová výhrada. V návrhu novely sa rozsah poštovej výhrady na vyberanie a distribúciu zásielok s obsahom korešpondencie 
a reklamných adresovaných zásielok znižuje z plánovaných 350 g na 100 g s účinnosťou od 
1. januára 2004. Ak však poštová sadzba je rovnaká alebo väčšia ako trojnásobok poštovej sadzby podľa tarify poskytovateľa univerzálnej služby za zásielky s obsahom korešpondencie a reklamné adresované zásielky prvého hmotnostného stupňa najrýchlejšej kategórie, na takéto zásielky sa poštová výhrada nebude vzťahovať.

V návrhu novely sa ďalej vypúšťajú ustanovenia o kompenzačnom príspevku, pričom sa dopĺňa, že Poštový úrad reguluje poskytovateľovi univerzálnej služby poštové sadzby v rozsahu univerzálnej poštovej služby, ktoré v plnom rozsahu pokrývajú ekonomicky oprávnené náklady, t.j. nie je objektívny dôvod, aby boli ustanovenia o kompenzačnom príspevku použité.
 
V návrhu novely zákona sa ďalej odstraňujú nedostatky platnej úpravy, napr. formulačné a legislatívnotechnické nepresnosti, ktoré v praxi vyvolávajú výkladové problémy. Boli upresnené ustanovenia týkajúce sa vydávania poštových známok a poštových celín.

Realizácia navrhovanej právnej úpravy nezakladá nároky na štátny rozpočet, rozpočty obcí a vyšších územných celkov. Zákon nebude mať dopad na verejné financie, na obyvateľstvo, hospodárenie podnikateľskej sféry a iných právnických osôb, na životné prostredie ani na zamestnanosť.

Návrh zákona bol po zapracovaní pripomienok v auguste 2003 prerokovaný v Porade ekonomických ministrov vlády SR, v Rade hospodárskej a sociálnej dohody  SR a v Legislatívnej rade vlády SR.

	Vládny návrh zákona bude predložený predsedovi Národnej rady Slovenskej republiky na ďalšie ústavné prerokovanie.

Vyhlásenie o bezrozpornosti

Ministerstvo dopravy, pôšt a telekomunikácií SR predkladá Návrh zákona, ktorým sa mení a dopĺňa zákon č. 507/2001 Z.z. o poštových službách na rokovanie vlády SR bez rozporov.